‘เมย์แบงก์’เข็น13DWขาย14มิ.ย.
เมย์แบงก์ กิมเอ็ง เปิดตัว DW 13 รุ่นใหม่ 14 มิ.ย. 2555 ตอบสนองนักลงทุนสินค้าอนุพันธ์
12 มิ.ย. 2555

เมย์แบงก์ กิมเอ็ง เปิดตัว DW 13 รุ่นใหม่ 14 มิ.ย. 2555 ตอบสนองนักลงทุนสินค้าอนุพันธ์
นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ (บล.) เมย์แบงก์ กิมเอ็ง (ประเทศไทย) เปิดเผยว่า บริษัทจะเสนอขายใบสำคัญแสดงสิทธิอนุพันธ์ในหุ้นสามัญ (DW) 13 รุ่นใหม่ ซึ่งเป็นชนิด Call Warrants (สิทธิในการซื้อ) 8 รุ่น และชนิด Put Warrants (สิทธิในการขาย) 5 รุ่น โดยจะเริ่มทำการซื้อขายในวันที่ 14 มิ.ย. 2555 
ทั้งนี้ ประกอบด้วย DW ประเภทสิทธิในการซื้อ จำนวน 8 รุ่น ได้แก่ บริษัท ทรู คอร์ปอเรชั่น (TRUE42CA) ธนาคารกรุงเทพ (BBL42CD) ธนาคารกสิกรไทย (KBAN42CD) ธนาคารกรุงไทย (KTB42CC) บริษัท เจริญโภคภัณฑ์อาหาร (CPF42CC) บริษัท เอสโซ่ (ประเทศไทย) (ESSO42CC) บริษัท การบินไทย (THAI42CC) และบริษัท ศรีตรังแอโกรอินดัสทรี (STA42CD) 
สำหรับ DW ประเภทสิทธิในการขาย จำนวน 5 รุ่น อาทิ บริษัท ทรู คอร์ปอเรชั่น (TRUE42 PA) ธนาคารกรุงเทพ (BBL42PA) ธนาคารกสิกรไทย (KBAN42PA) ธนาคารกรุงไทย (KTB42PA) และบริษัท เจริญโภคภัณฑ์อาหาร (CPF42PA) 
บล.เมย์แบงก์ กิมเอ็ง (ประเทศไทย) ออกเสนอขาย DW ใหม่ 13 รุ่นนี้ โดยเลือกหุ้นที่อยู่ในกระแสความนิยม DW ชุดใหม่นี้มีอายุคงเหลือประมาณ 6-8 เดือน โดย DW เป็นทางเลือกในการลงทุนสำหรับผู้ลงทุนที่ต้องการจับจังหวะการลงทุน และการลงทุนใน DW ผู้ลงทุนควรต้องวิเคราะห์ทิศทางของหุ้นอ้างอิงให้ถูกต้อง
อย่างไรก็ดี หากประเมินว่าหุ้นอ้างอิงจะขึ้น จึงพิจารณาซื้อ Call Warrant ในทางกลับกัน หากประเมินว่าหุ้นอ้างอิงจะลง จึงพิจารณาซื้อ Put Warrant